Document ID: /roh_data/filtered/fineweb-2-filterrobots_roh.jsonl.gz/68916

Las plazzas da ballape regiunalas survegnan puspè vita. La runda da primavaira cumenza per las diversas ligas. En la terza liga ha ella gia cumenzà l'ultima fin d'emna. E gia uss dumengia, ils 2 d'avrigl a las 15:00, vegni en Surselva tar il derbi tranter il CB Trun/Rabius e l'US Schluein-Glion.
Schluein Glion e la missiun promoziun
La finamira dals da Schluein Glion è clera. Terminar la stagiun a la testa da la tabella e turnar en segunda liga. Da quella segunda, ch'els èn vegnids relegads a la fin da l'ultima stagiun. Dapi l'ultima fin d'emna è il club da la Foppa il nov leader en terza liga. Quai suenter in gieu fulminant cun batter ils da Triesen gist cun 6:2. Quai saja la cumprova d'avair trenà minuzius durant la pausa d'enviern, uschia il trenader Corsin Cavegn.
Actual po Corsin Cavegn disponer dad in cader cumplet da 22 giugaders, tge che saja legraivel ed impurtant sin la «missiun promoziun». Quella aviseschan era auters clubs. Tranter ils emprims quatter en la tabella èsi in stretg cumbat. Perder massa blers puncts en ils gieus da return na poi betg vertir. Sco pli grond concurrent da l'US Schluein Glion en il cumbat per far il pass en segunda liga numna il trenader il club da Ruggel dal Principadi dal Liechtenstein.
Trun/Rabius e la missiun final Cuppa grischuna
Ina da las grondas finamiras dal CB Trun/Rabius en questa stagiun è da cuntanscher il final da la Cuppa grischuna. Quel vegn giugà il di d'Anzainzas en la chapitala a Cuira. Per pudair cumbatter per quella trofea sto l’equipa da la Cadi anc batter en il mezfinal a chasa Valposchiavo Calcio, in’ulteriura equipa da terza liga.
Manar a quai success duain ils trenaders Roland Decurtins e Clau Berther ch’han surpiglià l’equipa ad interim. Ils anteriurs trenaders Donat Albin e Philippe Vincenz han suenter la runda d’atun definitiv dà giu il timun. Cun il duo Decurtins e Berther ha il club lura chattà ina schliaziun per la runda da primavaira. Ed a la fin da quella vul il club da la Cadi esser entamez la tabella. Avant ch'il nov a la lingia surpiglia, Claudio Bundi da Glion.
In derbi che nagin vul perder
Il derbi da l'atun è anc pulit preschent, in derbi ch'ils da Schluein Glion han gudagnà a chasa cun 2:1. Ina partida ch'avess era pudì crudar a favur dals da Trun/Rabius. Il club da la Cadi era perfin ì en avantatg suenter be tschintg minutas. Era sche Schluein Glion va sco favurit en quest derbi, èn ins conscients ch'i na vegn betg simpel.
Nus essan la ferma equipa e stuain gudagnar.
Uschia tuni tar ils giugaders da l'US Schluein Glion. Els che dovran era quests trais puncts sin lur missiun da turnar en segunda liga. Sco leader en la tabella èn els ils chatschads e stoppian era far il gieu. Tuts sajan conscients da quai che spetgia. In derbi cun blers gols na vegn era questa giada betg spetgà.
«Nus na regalain betg puncts a Schluein»
Tenor il trenader Clau Berther stoppia il CB Trun/Rabius simplamain dar defensiv fitg bain e mirar da survegnir nagins gols, quai che saja ina gronda sfida encunter quai power offensiv da Schluein Glion. Lura stoppian els franc era avair in zic cletg, il sustegn dals fans e guardar da tegnair sut controlla las emoziuns che tutgian dentant tar in tal derbi.
Sin il palpiri èsi ina clera chaussa, nus n’avain da perder nagut.
Trun/Rabius encunter Schluein Glion n'è betg sulet in gieu tranter las actual fermas equipas en Surselva, mabain er in duel tranter buns amis sper il plaz e rivals sin il plaz ed era in duel tranter Rumantschs.